Selecționerul Ucrainei, fostul mare internațional Serghei Rebrov, a comunicat lotul pentru turneul final al Campionatului European de Fotbal. România întâlnește Ucraina în prima partidă, programată la Munchen, la 17 iunie, de la ora 16.00. Din Grupa E mai fac parte Belgia și Slovacia.
Rebrov a chemat toate vedetele, în frunte cu vedetele din Premier League, Zinchenko (Arsenal) și Mudryk (Chelsea). Nu lipsește golgheterul campionatului spaniol, Dovbyk (Girona) și nici portarul Lunin, de la Real Madrid.
Ucrainienii se bazează pe 12 fotbaliști din străinătate și 14 din campionatul intern, majoritatea proveniți de la Șahtior Donețk și Dinamo Kiev. În lot s-a mai strecurat un fotbalist de la Polissya Zhytomyr și unul de la Dnipro.
Din punct de vedere valoric, cei mai bine cotați jucători ai Ucrainei sunt căpitanul Oleksandr Zinchenko (Arsenal, 42 de milioane), Mykhaylo Mudryk (Chelsea, 35 de milioane) și Artem Dovbyk (Girona, 30 de milioane).
Cel mai experimentat fotbalist ucrainean este Yarmolenko (34 de ani), fotbalist cu 116 selecții și 46 de goluri la națională, fost la Dortmund, West Ham și Al Ain, care se află în fața celui de-al patrulea turneu final de Campionat European.
Ucraina n-a lipsit de la Europene din 2012, bifând și edițiile 2016 și 2020. Acum patru ani a ajuns până în sferturi, unde a pierdut cu Anglia, scor 0-4. La EURO 2016, Ucraina a încheiat pe locul 4, într-o grupă cu Germania, Polonia și Irlanda de Nord, iar în 2012 a terminat pe locul 3, într-o grupă cu Anglia, Franța și Suedia.
Cei mai tineri fotbaliști din lotul Ucrainei sunt Zabarnyi și Sudakov, ambii născuți la 1 septembrie 2002. Zabarnyi are deja 34 de meciuri la națională, iar colegul său de echipă 14. Ambii au fost în lotul Ucrainei și la EURO 2020.
România și Ucraina nu s-au întâlnit niciodată într-un meci oficial. În palmaresul direct există șase amicale, patru câștigate de tricolori, unul terminat la egalitate și unul adjudecat de ucrainieni.
Lotul Ucrainei este evaluat la aproximativ 350 de milioane de euro, în vreme ce România valorează doar 96 de milioane de euro. Cel mai bine cotat ucrainean este Zinchenko, de la Arsenal, la 42 de milioane de euro, de patru ori mai mult decât Radu Drăgușin.
Serghei Rebrov a preluat naționala anul trecut, în luna iunie, după doi ani petrecuți la Al Ain, în Emirate. A condus Ucraina în zece meciuri, câștigând șase, terminând la egalitate trei și pierzând doar unul, 1-2 cu Italia.
Portari: Andriy Lunin (Real Madrid), Antoliy Trubin (Benfica), Georgiy Bushchan (Dinamo Kiev)
Fundași: Vitaliy Mykolenko (Everton), Illia Zabarnyi (Bournemouth), Maksym Talovierov (LASK Linz), Bohdan Mykhaylichenko (Polissya Zhytomyr), Oleksandr Svatok (Dnipro), Oleksandr Tymchyk (Dinamo Kiev), Mykola Matviienko (Șahtior Donețk), Yukhym Konoplia (Șahtior Donețk), Valeri Bondar (Șahtior Donețk)
Mijlocași: Oleksandr Zinchenko (Arsenal), Victor Tsyhankov (Girona), Mykhailo Mudryk (Chelsea), Ruslan Malinovskyi (Genoa), Serhiy Sydorchuk (Westerloo), Taras Stepanenko (Șahtior Donețk), Andriy Yarmolenko (Dinamo Kiev), Oleksandr Zubkov (Șahtior Donețk), Georgiy Sudakov (Șahtior Donețk), Mykola Shaparenko (Dinamo Kiev), Volodymyr Brazhko (Dinamo Kiev)
Atacanți: Artem Dovbyk (Girona), Roman Yaremchuk (Valencia), Vladyslav Vanat (Dinamo Kiev)
Rezerve: Dmytro Riznyk (Șahtior Donețk), Denis Popov (Dinamo Kiev), Vladyslav Kabaiev (Dinamo Kiev), Danylo Sikan (Sahtior Donețk), Vitalii Buyalskyi (Dinamo Kiev), Yehor Yarmoliuk (Brentford)